ToekomsVenster: Dit was hittete(Foto: Anthony Tori/Unsplash) “Die Here sal jou beskerm teen alle gevaar, jou lewe sal Hy beskerm.” – Psalms 121:7 (AFR83) Daardie eerste ontmoeting met Covid-19 was senutergend en ontwrigtend. Oornag het ons lewens dramaties verander en as jy dink aan die maatreëls wat getref is om ons en ander daarteen te beskerm, is jy so bly dat dit agter ons lê. Onthou jy dat ons vir lang periodes nie ons huise mag verlaat het nie. Die paaie was stil, trouens jy kon arresteer word sou jy dit op straat waag. Ai, daar was ook ŉ hele aantal onsinnighede, maar in die breë gesien het die maatreëls bygedra om ons ŉ mate van kudde-immuniteit te besorg. Dit maak dat nuwe gestaltes van Covid ons nie so nadelig tref nie. Met die aanvang van Covid het my oudste seun by elkeen van ons familielede aangedoen en ŉ rooi plakker met die woorde Psalm 91 daarop geskryf op ŉ buite venster of deur geplak. Dit het vir ons as ouers soveel beteken en die beloftes van Psalm 91 het weer betekenis gekry. Uiteraard het daar mense gesterf. Sommige besighede kon die ontwrigting nie absorbeer nie. Slegte goed het gebeur. Baie mense is met groot hartseer belaai. Vrae het onbeantwoord gebly. Dit is ŉ stukkende wêreld waarin slegte dinge gebeur. Tog was dit die beloftes van God se Woord wat ŉ mens deurgedra het. Ek verneem van ŉ program op TV waar gewys word hoe mense bykans noodlottige gebeure teen alle redelikheid oorleef het. Verskriklike goed wat mense oorkom, maar hul lewens is gespaar. So luister ek na iemand wat daarop dui dat ons so geneig is om te vra waarom die Here ons nie beskerm het in ŉ sekere konteks nie. Ons is kwaad vir Hom en wil nie met Hom praat nie. Die persoon vra dan of ons die Here al gedank en geloof het vir die goed wat nie gebeur het nie. Dalk met ander, maar nie met ons nie. Dalk met niemand nie, terwyl alle aanduidings daar was dat die situasie kritiek was. Miskien wil jy ŉ bietjie daaroor nadink.